Príloha č. 3

Ministerstvo financií SR

KÓDEX RIADENIA PRÍPRAVY PPP PROJEKTU

.

Január 2008

OBSAH:

Úvod
1.	Štandardné procesy prípravy PPP projektu
2.	Inštitucionálne zabezpečenie riadenia prípravy PPP projektu
2.1	Zadávateľ
2.2	Zriaďovateľ (zakladateľ)
2.3	Ministerstvo financií SR
3.	Riadiace a výkonné orgány pri príprave PPP projektu
3.1	Riadiaci výbor
3.2	Projektový manažér
3.3	Projektový tím
3.4	Komunikátor
3.5	Komisia
4.	Kontrolný proces pri príprave PPP projektu

Úvod 

Dokument Kódex riadenia prípravy PPP projektu (kódex) je metodický dokument, ktorý predstavuje štruktúrovaný rámec pre prípravu projektov verejno-súkromných partnerstiev (PPP projekty). Tento dokument je určený zástupcom verejnej správy so zámerom odporučiť optimálne postupy a praktické návody pre riadenie prípravy PPP projektov. Je založený na princípoch jasne definovaných riadiacich a rozhodovacích právomocí a zodpovednosti v rámci tímu na strane verejného sektora (zadávateľa). PPP projekt pripravený aj v súlade s týmto metodickým dokumentom bude mať väčší rešpekt a dôveru investorov zo súkromného sektora, pretože sú v ňom inkorporované postupy a pravidlá dobrej praxe v zahraničí.

Cieľom tohto dokumentu je poskytnúť štandardný rámec pre prípravu PPP projektov tak, aby boli zabezpečené hlavné priority vlády SR v oblasti verejno-súkromných partnerstiev (PPP) a aby boli napĺňané základné princípy definované v Politike pre realizáciu projektov verejno-súkromných partnerstiev (PPP) schválenej uznesením č. 914/2005 a v Návrhu implementácie schémy technickej pomoci pre verejno-súkromné partnerstvá (PPP) schválenej uznesením č. 786/2007, a to princíp:

•	odbornosti a štandardnosti riadenia prípravy PPP projektu – najvyššie náklady a riziká sú spojené s prípravou tých PPP projektov, kde nie je jasný štandard riadenia a kde nefunguje jednoznačná hierarchia a komunikačné kanály,
•	transparentnosti – príprava PPP projektu musí byť riadená tak, aby v každom okamihu bolo zabezpečené čestné, otvorené a úplne transparentné prostredie pre všetkých účastníkov, verejnosť a orgány dohľadu,
•	inštitucionálnych úloh účastníkov procesu prípravy PPP projektu – sú definované tak, aby príprava PPP projektov bola riadená s využitím najlepších medzinárodných skúseností a aby boli PPP projekty fiškálne bezpečné, 
•	zodpovednosti – zodpovednosť pri príprave PPP projektu musí byť jasne deklarovaná a vyžadovaná, a to najmä vo väzbe na nakladanie s verejnými zdrojmi.

Kompetencia a schopnosť verejného sektora riadiť prípravu PPP projektu má zásadný význam pre úspešnosť realizácie PPP projektu, má priamy vplyv na cenu celého PPP projektu a ovplyvňuje i záujem domácich a medzinárodných investorov sa do týchto PPP projektov zapojiť. Napriek tomu, že PPP v konečnom dôsledku využíva schopnosti a skúsenosti súkromného sektora, je úloha verejného sektora počas prípravy ale aj realizácie PPP projektu nezastupiteľná. Verejný sektor musí sám rozhodnúť o spôsobe využitia PPP, musí identifikovať vhodné projekty a zabezpečiť dostatok odborných kapacít, ktoré zabezpečia efektívny spôsob prípravy a následne úspešnú realizáciu verejnej zákazky formou PPP.

Verejný sektor musí tiež zabezpečiť vhodné právne a regulačné prostredie, jasne a verejne formulovať ciele PPP projektu a zabezpečiť monitorovanie výkonnosti PPP projektu. Pri realizácii PPP majú zástupcovia verejného sektora novú úlohu. Schopnosť kvalitného a spoľahlivého projektového riadenia je na strane verejného sektora rozhodujúcou podmienkou úspechu, pokiaľ sa má využívanie PPP pre verejný sektor stať skutočnosťou a bežnou praxou.

Minimálne štandardy obsiahnuté v tomto metodickom dokumente je povinný dodržiavať každý zadávateľ PPP projektu, ktorý získava konzultačnú a finančnú podporu zo schémy technickej pomoci pre PPP riadenej Ministerstvom financií SR (MF SR) a všetky ústredné orgány štátnej správy, ktoré sú zadávateľmi PPP projektov bez ohľadu na to, či nimi pripravované PPP projekty získavajú konzultačnú a finančnú podporu zo schémy technickej pomoci pre PPP. Ostatným zadávateľom PPP projektov sa odporúča dodržiavať tieto postupy.

1.	
Štandardné procesy prípravy PPP projektu

	Postup pri príprave a realizácii PPP projektu na najvyššej úrovni rozoznáva osem základných procesov. Sú to:

1.	Identifikácia príležitosti
2.	Posúdenie príležitosti
3.	Príprava súťažiteľného PPP projektu
4.	Verejné obstarávanie
5.	Uzatvorenie zmluvy
6.	Realizácia PPP projektu
7.	Monitoring výkonnosti PPP projektu
8.	Uzavretie a vyhodnotenie PPP projektu.

Z metodického hľadiska považujeme procesy 1-5 za procesy prípravy PPP projektu a procesy 6-8 za procesy realizácie PPP projektu. Tento metodický dokument sa zaoberá organizáciou riadenia prípravy PPP projektu, nie organizáciou riadenia realizácie PPP projektu. Kódex riadenia realizácie PPP projektu bude osobitným metodickým dokumentom, ktorý vypracuje MF SR v ďalšom procese vypracovávania metodických dokumentov v programovom období 2007 – 2013 v rámci schémy technickej pomoci pre PPP. Do toho času zadávateľom odporúčame použiť niektorú z medzinárodne akceptovaných a rozšírených metodík projektového riadenia alebo vlastnú metodiku projektového riadenia založenú na niektorom medzinárodnom štandarde. Avšak vo všeobecnosti sa požaduje, aby aj tieto procesy riadenia projektu boli maximálne transparentné, dokumentovateľné vo všetkých etapách a zrozumiteľné z pohľadu riadenia, bez ohľadu na to, akou metodikou sú riadené.

Procesy prípravy PPP projektu začínajú identifikáciou príležitosti. Úlohou zadávateľa je definovať štandard verejnej služby, nadefinovať potrebu hmotného alebo abstraktného charakteru. V procese vzniká projektový zámer, t. j. dokument, ktorý sa počas procesu spracuje a ktorý popisuje základné rámce budúceho projektu. Následne v procese MF SR (Riadiaca komisia) vyhodnocuje projektový zámer, ak jeho predkladateľ (zadávateľ PPP projektu) žiada o konzultačnú a finančnú podporu zo schémy technickej pomoci pre PPP, a schvaľuje ho pre ďalší postup. Výstupom procesu je teda schválený projektový zámer. Projektový zámer, ktorý nebol vybraný Riadiacou komisiou na MF SR, nezíska finančnú a konzultačnú podporu zo schémy technickej pomoci pre PPP, avšak zadávateľ môže pokračovať ďalej v príprave a realizácii projektu. V prípade, že zadávateľ nepožiada o finančnú a konzultačnú podporu zo schémy technickej pomoci pre PPP riadenej MF SR, projektový zámer neschvaľuje MF SR. Takýto projektový zámer by mal byť v každom prípade schválený na úrovni zadávateľa, resp. riadiaceho výboru, ak v tejto fáze už je riadiaci výbor kreovaný. 

Z pohľadu metodickej podpory tohto procesu MF SR vypracovalo dokument: OSNOVA PROJEKTOVÉHO ZÁMERU A KRITÉRIÁ PRE VÝBER PROJEKTOVÉHO ZÁMERU, ktorý reprezentuje akúsi šablónu pre vypracovanie projektového zámeru a ktorý popisuje spôsob posúdenia projektového zámeru na účely jeho hodnotenia na MF SR. 

Nasledujúcim procesom je posúdenie príležitosti, do ktorého vstupuje schválený projektový zámer. Hlavnou aktivitou v tomto procese je v spolupráci s vybraným poradcom vypracovať dokument „štúdia realizovateľnosti PPP projektu“. Už po schválení projektového zámeru zadávateľ vyhlasuje verejné obstarávanie poradcu (ak nezískava konzultačnú a finančnú podporu zo schémy technickej pomoci pre PPP). Úlohou poradcu (poradenské konzorcium) je pomôcť zadávateľovi pri príprave PPP projektu tak, aby bol verejný sektor vo fáze prípravy projektu rovnocenným partnerom súkromnému sektoru. V prípade, že zadávateľ získava konzultačnú a finančnú podporu zo schémy technickej pomoci pre PPP, poradcu pre zadávateľa zabezpečuje prostredníctvom verejného obstarávania MF SR za účasti zadávateľa.

Obsahom štúdie realizovateľnosti je okrem iného komplexná kvantifikácia nákladov na výstavbu a prevádzku projektu a celkové platby od užívateľov a verejného partnera a kvantifikácia vplyvu projektu na rozpočet verejnej správy, najmä však overenie výhodnosti realizácie projektu metódou PPP. Štúdiu realizovateľnosti schvaľuje riadiaci výbor PPP projektu (výkonný orgán pri príprave PPP projektu podrobnejšie popísaný nižšie). Proces tým končí a výstupom z procesu je schválená štúdia realizovateľnosti PPP projektu. Ak je zadávateľom PPP projektu ústredný orgán štátnej správy, projekt so zohľadnením výsledkov štúdie realizovateľnosti predkladá zadávateľ v zmysle uznesenia vlády SR č. 786/2007 bod C.2 na rokovanie vlády SR. 

Z pohľadu metodickej podpory tohto procesu MF SR plánuje vypracovať dokument: OBSAH A POŹIADAVKY NA ŠTÚDIU REALIZOVATEĽNOSTI, ktorý bude reprezentovať zoznam povinných náležitostí štúdie realizovateľnosti.

Tretím procesom je príprava súťažiteľného PPP projektu. Vstupom pre tento proces je schválená štúdia realizovateľnosti PPP projektu. V tejto fáze zadávateľ podrobnejšie rozpracováva štandardy verejnej služby, špecifikuje požadované výstupy, pripravuje súťažiteľný projekt, v rámci ktorého stanovuje stratégiu výberu súkromného partnera a pripravuje súťažné podklady pre verejné obstarávanie súkromného partnera, ktorý bude PPP projekt realizovať. Výstupom tohto procesu je súťažiteľný PPP projekt.

Štvrtým procesom je výber súkromného partnera prostredníctvom verejného obstarávania. Vstupom pre proces sú spracované súťažné podklady. Zákon č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“) upravuje proces verejného obstarávania od jeho vyhlásenia až po uzavretie zmluvy s úspešným uchádzačom. V tejto fáze v závislosti od zvoleného postupu podľa zákona o verejnom obstarávaní zadávateľ uverejní oznámenie o koncesii na stavebné práce (ak ide o koncesiu na stavebné práce) alebo oznámenie o vyhlásení verejného obstarávania (ak ide o zákazku na stavebné práce), vyhodnocuje splnenie podmienok účasti v súlade s pravidlami, ktoré určil, vyhodnocuje ponuky a s úspešným uchádzačom, ktorého ponuka bola vyhodnotená ako ekonomicky najvýhodnejšia, uzavrie v lehote viazanosti zmluvu. Výsledkom tohto procesu je oznámenie o výsledku verejného obstarávania.     
   
Posledným procesom prípravy PPP projektu je uzatvorenie zmluvy s úspešným uchádzačom. Rozhodujúcou aktivitou v procese je dohodnutie podmienok a ustanovení zmluvy (koncesnej zmluvy alebo inej zmluvy o PPP – tzv. nepomenovanej zmluvy podľa § 269 ods. 2 Obchodného zákonníka). Niektoré podstatné časti zmluvy už môžu byť súčasťou súťažných podkladov a úspešný uchádzač ich musí akceptovať. Iné časti zmluvy je možné následne dohodnúť. Zmluva záväzným spôsobom upravuje vzťahy medzi verejným a súkromným partnerom a tým predstavuje základný právny rámec a nástroj na realizáciu PPP projektu. Z hľadiska legislatívnej regulácie PPP musia byť pred uzatvorením koncesnej zmluvy na stavebné práce splnené určité zákonné podmienky ustanovené zvlášť pre zadávateľa, ktorým je subjekt ústrednej správy (napr. ministerstvo), a zvlášť pre zadávateľa, ktorým je subjekt územnej samosprávy. Tieto pravidlá upravujú uzatváranie koncesných zmlúv na stavebné práce z hľadiska možných dopadov ich realizácie na dlh verejnej správy a sú ustanovené v zákone č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov a v zákone č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov. Výstupom z tohto procesu je uzatvorená zmluva.

2.	
Inštitucionálne zabezpečenie riadenia prípravy PPP projektu

2.1	Zadávateľ

Zadávateľom PPP projektu je verejný obstarávateľ alebo obstarávateľ podľa zákona o verejnom obstarávaní. 

Zadávateľom PPP projektu je vždy ten subjekt verejnej správy, ktorý zabezpečuje alebo zodpovedá za dodávku verejnej služby alebo verejnej infraštruktúry, napr. príslušné ministerstvo alebo iný ústredný orgán štátnej správy, samosprávny kraj, mesto, obec, a pod.

Zadávateľ je účastníkom celého procesu prípravy a realizácie PPP projektu vo všetkých jeho fázach.

Zadávateľ iniciuje PPP projekt a riadi projekt počas celého procesu PPP vo všetkých jeho častiach a vždy zostáva garantom verejnej služby napriek tomu, že túto službu zabezpečuje súkromný partner. 

Zadávateľ je v rámci procesov prípravy zodpovedný za identifikáciu potrieb a vypracovanie projektového zámeru. Zadávateľ je ten, kto definuje v projektovom zámere štandard verejnej služby a požadované výstupy PPP projektu.

Zadávateľ zabezpečuje vypracovanie štúdie realizovateľnosti. Po jej vypracovaní v prípade jej pozitívneho výstupu a schválenia zabezpečuje výber súkromného partnera prostredníctvom verejného obstarávania. S úspešným uchádzačom verejného obstarávania dojednáva zmluvné podmienky a uzatvára zmluvu. 

Zadávateľ v ďalších fázach procesu realizácie PPP projektu dohliada nad dodržiavaním zmluvných podmienok súkromným partnerom.

	Zadávateľ je zodpovedný za prípravu a realizáciu PPP projektu.

2.2	Zriaďovateľ (zakladateľ)

Zriaďovateľom štátnych rozpočtových a štátnych príspevkových organizácií je ústredný orgán štátnej správy, ak osobitný zákon neustanovuje inak. Ak je rozpočtová organizácia alebo príspevková organizácia zriadená zákonom, zriaďovateľom je orgán, na ktorý je zapojená finančnými vzťahmi. Obce a vyššie územné celky sú zriaďovateľom rozpočtových organizácií a príspevkových organizácií. 

Zakladateľom iných právnických osôb (nezisková organizácia poskytujúca všeobecne prospešné služby, akciová spoločnosť) na úrovni štátu sú ministerstvá. Obce a vyššie územné celky sú zakladateľom iných právnických osôb.

2.3	Ministerstvo financií SR

MF SR vykonáva regulačnú funkciu a metodickú, podpornú a kontrolnú funkciu a funkciu znalostného a komunikačného centra v oblasti PPP. 

REGULAČNÁ FUNKCIA

Regulačnú funkciu v oblasti PPP vykonáva MF SR prostredníctvom sekcie rozpočtovej politiky a sekcie štátneho výkazníctva. 

Sekcia rozpočtovej politiky je gestorom zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov a zákona č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov. Uvedené právne predpisy s účinnosťou od 1.1.2006 obsahujú čiastkovú právnu úpravu PPP projektov (iba koncesie na stavebné práce) vo vzťahu k oprávneniu subjektov verejnej správy vstupovať do PPP projektov z hľadiska ich možného dopadu na vykazovanie dlhu verejnej správy v jednotnej metodike ESA 95 platnej pre Európsku úniu.

Sekcia rozpočtovej politiky zabezpečuje jednotnú aplikáciu a výklad citovaných zákonov a teda aj pravidiel ustanovených vo vzťahu k PPP projektom a zodpovedá za metodické riadenie a usmerňovanie subjektov pri uplatňovaní legislatívnej úpravy. 

	Sekcia rozpočtovej politiky v oblasti PPP:

•	vydáva stanoviská k návrhom zmlúv PPP projektov (iba koncesné zmluvy na stavebné práce) z hľadiska ich vplyvu na vykazovanie dlhu verejnej správy v jednotnej metodike ESA 95 platnej pre Európsku  úniu, ktorá podrobne popisuje možnosti zaznamenania transakcií v národných účtoch za predpokladu dostatku relevantných informácií pre posúdenie rizík pripravovaných projektov,
•	vedie databázu PPP projektov  realizovaných subjektami verejnej správy.

Sekcia štátneho výkazníctva v spolupráci so Štatistickým úradom SR sa podieľa na výklade pravidiel pre PPP v záujme ich jednotného uplatňovania z hľadiska metodiky ESA 95 a v prípade výskytu takýchto PPP projektov zabezpečí správne zaznamenanie ich vplyvu na schodok a dlh verejnej správy v súlade s uvedenou metodikou.

	Sekcia štátneho výkazníctva v oblasti PPP:

•	odsúhlasuje návrh stanoviska k vplyvu PPP projektov na vykazovanie dlhu verejnej správy v jednotnej metodike platnej pre Európsku úniu – ESA 95,
•	zabezpečuje správne premietnutie PPP do národných účtov v súlade s pravidlami stanovenými Eurostatom,
•	zabezpečuje povinné pravidelné informovanie Eurostatu o PPP s dlhodobými zmluvami.

METODICKÁ FUNKCIA 

Prostredníctvom riadenia schémy technickej pomoci pre PPP vykonáva metodickú, podpornú a kontrolnú funkciu a funkciu znalostného a komunikačného centra sekcia stratégie.

Sekcia stratégie:

•	vypracúva metodické dokumenty súvisiace s problematikou PPP a metodicky usmerňuje zadávateľov pri príprave PPP projektov; pri vypracúvaní metodických dokumentov súvisiacich s verejným obstarávaním a metodickom usmerňovaní spolupracuje s Centrálnou finančnou a kontraktačnou jednotkou na MF SR,
•	zabezpečuje a spolufinancuje poradenské služby pri príprave tých PPP projektov,  ktorých zadávatelia získavajú konzultačnú a finančnú podporu zo schémy technickej pomoci pre PPP, 
•	kontroluje dodržiavanie metodických dokumentov pri príprave tých PPP projektov, ktorých zadávatelia získavajú konzultačnú a finančnú podporu zo schémy technickej pomoci pre PPP a tých PPP projektov, ktorých zadávatelia sú ústrednými orgánmi štátnej správy, 
•	zabezpečuje a financuje aktivity ako školenia a semináre v oblasti PPP s cieľom zlepšovať vedomostnú úroveň a znalosti verejného sektora v tejto oblasti a podporovať prenos skúseností medzi jednotlivými účastníkmi PPP,
•	podporuje vo všeobecnosti rozvoj PPP na Slovensku.

Organizačná štruktúra Ministerstva financií SR vo vzťahu k PPP

Sekcia stratégie

Centrálna finančná a kontraktačná jednotka

Sekcia rozpočtovej  politiky

•	regulačná funkcia

•	metodická, podporná 
    a  kontrolná   funkcia
•	funkcia znalostného 
   a komunikačného
   centra

   konzultácie vo veciach     
   verejného obstarávania

Sekcia štátneho výkazníctva

Ministerstvo financií SR

Schéma technickej pomoci pre PPP

3.	
Riadiace a výkonné orgány pri príprave PPP projektu

Táto časť dokumentu určuje štandardný spôsob riadenia prípravy PPP projektu podľa pravidiel najlepšej zahraničnej praxe. Spôsob riadenia prípravy jednotlivých konkrétnych PPP projektov v Slovenskej republike by mal vychádzať z princípov určených týmto dokumentom, ako aj inými metodickými dokumentmi, ktoré v budúcnosti vypracuje MF SR.

S cieľom zabezpečiť kvalitné riadenie prípravy celého PPP projektu je podľa medzinárodných štandardov potrebné vytvoriť organizačnú štruktúru riadenia prípravy PPP projektu so zodpovedajúcimi právomocami a zodpovednosťami zúčastnených strán. Takáto organizačná riadiaca štruktúra sa vytvára v zásade ešte pred vyhlásením verejného obstarávania na poradenské služby.

Zúčastnená strana v procese prípravy PPP projektu je tá inštitúcia alebo zložka verejného sektora, ktorá sa podieľa na príprave PPP projektu podľa definovanej úlohy v rámci tohto metodického dokumentu.

Komisia

Ostatní
poradcovia

PROJEKTOVÝ MANAŽER

Zriaďovateľ
(Zakladateľ)

zástupcovia ostatných 
zainteresovaných
 strán

Zadávateľ
verejný obstarávateľ alebo obstarávateľ 

Regulátor a metodik
MF SR*

Technický
poradca

Právny
poradca

Finančný poradca

Realizačný tím
zriaďovateľa (zakladateľa)

Realizačný tím
zadávateľa

Projektový tím

RIADIACI VÝBOR

manažment kvality
manažment rizík
projektová kancelária
komunikátor

      Organizačná štruktúra riadenia prípravy PPP projektu

* platí len v prípade, že zadávateľ PPP projektu získava konzultačnú a finančnú podporu zo schémy technickej pomoci pre PPP alebo v prípade, že zadávateľ PPP projektu, ktorý nezískava konzultačnú a finančnú podporu zo schémy technickej pomoci pre PPP, je ústredný orgán štátnej správy

Zodpovednosť za prípravu a realizáciu PPP projektu a s tým spojené rozhodovacie právomoci nominovať svojich splnomocnených zástupcov do riadiaceho výboru má zadávateľ (resp. zriaďovateľ/zakladateľ). 

Riadenie prípravy každého PPP projektu je založené na jasne vymedzenej vzájomne sa doplňujúcej spolupráci nižšie uvedených riadiacich a výkonných orgánov vrátane zadávateľa.

Pri nominovaní splnomocnených osôb do nižšie uvedených výkonných a riadiacich orgánov pri príprave PPP projektu musia byť splnené najmä nasledujúce podmienky:

•	existencia dostatočných právomocí rozhodovať v procese prípravy PPP projektu,
•	dostatočná odbornosť na všetkých úrovniach riadenia prípravy PPP projektu,
•	existencia dostatočných právomocí spolu so zodpovednosťou tak, aby bola zabezpečená akcieschopnosť riadiaceho výboru a projektového manažéra.

Riadiace a výkonné orgány pri príprave každého PPP projektu sú:

•	riadiaci výbor – plní funkciu oficiálnej rozhodovacej platformy na najvyššej úrovni riadenia z pozície zadávateľa, ako aj z pozície zriaďovateľa (zakladateľa). V rámci organizačnej štruktúry riadenia prípravy PPP projektu je zodpovedný za naplnenie cieľov PPP projektu. 

•	projektový manažér – je konkrétna fyzická osoba považovaná za rozhodujúcu pre odborné a efektívne riadenie celého procesu prípravy PPP projektu. Zodpovedá riadiacemu výboru za každodenné riadenie prípravy PPP projektu, riadi projektový tím, je kontaktnou osobou pre realizačné tímy zadávateľa, zriaďovateľa (zakladateľa) a poradcu, riadi ich činnosť vrátane ukladania úloh a preberania dokončených výstupov a monitoruje plnenie harmonogramu prác na príprave PPP projektu. Projektový manažér dohliada aj nad čerpaním rozpočtu na poradenské služby. Projektový manažér je v zásade menovaný na ustanovujúcom zasadnutí riadiaceho výboru PPP projektu. Táto pozícia by mala byť obsadená kompetentnou osobou s niekoľkoročnými skúsenosťami s projektovým riadením. Pokiaľ nie je možné takúto osobu nájsť medzi zamestnancami zadávateľa alebo zriaďovateľa (zakladateľa), odporúča sa jej zabezpečenie z externých zdrojov. Obsadenie tejto pozície by malo byť dôkladne zvážené. 

•	projektová kancelária – je servisná osoba alebo skupina osôb pre projektového manažéra. Zodpovedá projektovému manažérovi za formálnu a procedurálnu správnosť riadenia prípravy PPP projektu. Zabezpečuje obslužné činnosti, dbá o komunikáciu v rámci projektového tímu a s osobami  zainteresovanými na projekte.

•	manažér kvality – zabezpečuje dodržiavanie zásad a smerníc riadenia kvality v organizácii zadávateľa a/alebo špecifických zásad prijatých pre projekt. Koordinuje procesy testovania výstupov a akceptácie dodávok a procesy kontroly formálnej kvality výstupov a dokumentov. V organizačnej štruktúre riadenia PPP projektu podlieha projektovému manažérovi.

•	manažér rizika – zabezpečuje sledovanie projektových rizík, ich správnu kategorizáciu a pravidelné vyhodnotenie korekčných opatrení. Analyzuje možné dopady rizík, rozsah hroziacich problémov a monitoruje úspešnosť prijatých zásahov. V organizačnej štruktúre riadenia PPP projektu podlieha projektovému manažérovi.

•	projektový tím – asistuje a zodpovedá projektovému manažérovi. Jeho úloha spočíva predovšetkým v zabezpečení odborných znalostí súvisiacich s PPP projektom a výkonnej kapacity. Zahŕňa realizačné tímy zložené z odborníkov zadávateľa a zriaďovateľa (zakladateľa), poradcov a dodávateľov ďalších externých služieb. 

•	komunikátor – osoba poverená komunikačnými úlohami pri príprave PPP projektu. 

•	komisia – menovaná zadávateľom PPP projektu podľa § 40 zákona o verejnom obstarávaní pre vyhodnotenie ponúk vo verejnom obstarávaní dodávateľa/koncesionára a pre vyhodnotenie ponúk vo verejnom obstarávaní na poradenské služby v prípade, že zadávateľ PPP projektu nezískava konzultačnú a finančnú podporu zo schémy technickej pomoci pre PPP (v prípade, že zadávateľ PPP projektu získava konzultačnú a finančnú podporu zo schémy technickej pomoci pre PPP, poradcu obstará MF SR za účasti zadávateľa).

3.1	Riadiaci výbor

Riadiaci výbor je v rámci riadenia prípravy PPP projektu vrcholovým riadiacim orgánom zodpovedným za úspešnú prípravu PPP projektu. Počas prípravy PPP projektu je najvyššou eskalačnou autoritou a prijíma definitívne rozhodnutia. Zadávateľ nominuje za členov riadiaceho výboru splnomocnené osoby s rozhodovacou právomocou. 

Zadávateľ má zodpovednosť za prípravu PPP projektu a rozhodnutia riadiaceho výboru preto nesmú byť v rozpore s platnými zákonmi SR, ďalšími predpismi a dobrými mravmi. Pokiaľ by došlo k porušeniu týchto predpisov, je zodpovednosťou zadávateľa o tom čo najskôr riadiaci výbor informovať a požiadať o prijatie korekčného opatrenia. 

Personálne obsadenie riadiaceho výboru musí zabezpečiť jeho schopnosť operatívne riešiť problémy a prekážky vzniknuté počas prípravy PPP projektu, ktoré by mohli mať podstatný vplyv na úspešnú realizáciu PPP projektu. Zasadnutí riadiaceho výboru sa musí zúčastňovať aj projektový manažér (ako prizvaná osoba) a podľa potreby aj vybraní zástupcovia projektového tímu, najmä poradcovia (ako prizvané osoby).

Riadiaci výbor je zložený z členov, z ktorých každý má hlasovacie právo. Do riadiaceho výboru by mali byť nominovaní zástupcovia zadávateľa, prípadne aj zriaďovateľa (zakladateľa). 

Do riadiaceho výboru každého PPP projektu, ktorého zadávateľ získava konzultačnú a finančnú podporu zo schémy technickej pomoci pre PPP, nominuje 2 zástupcov aj MF SR, a to 1 zástupcu z dôvodu kontroly dodržiavania metodických dokumentov vypracovaných MF SR, a 1 zástupcu z dôvodu možného vplyvu PPP projektu na dlh verejnej správy a deficit verejnej správy. Zástupcovia MF SR sú členovia riadiaceho výboru a majú hlasovacie právo. Na zasadnutia riadiaceho výboru musí byť prizývaný aj 1 zástupca MF SR za oblasť verejného obstarávania v úlohe pozorovateľa, a to len v procese prípravy súťažiteľného projektu, výbere súkromného partnera a uzatvárania zmluvy (etapa 2). 

Na zasadnutia riadiaceho výboru každého PPP projektu, ktorého zadávateľ nezískava konzultačnú a finančnú podporu zo schémy technickej pomoci pre PPP, ale v ktorom je zadávateľom ústredný orgán štátnej správy, musí byť prizývaný 1 zástupca MF SR, a to z dôvodu kontroly dodržiavania metodických dokumentov vypracovaných MF SR a z dôvodu možného vplyvu PPP projektu na dlh verejnej správy a deficit verejnej správy. V tomto prípade zástupca MF SR nie je členom riadiaceho výboru, nemá hlasovacie právo, ale zúčastňuje sa rokovaní riadiaceho výboru v úlohe pozorovateľa.

Zadávateľom stanovený zástupca (člen riadiaceho výboru), osoba oprávnená konať v mene zadávateľa vo vzťahu k PPP projektu, by mal zabezpečiť, aby rozhodnutia a odporúčania riadiaceho výboru neboli v rozpore so záujmami a právnymi povinnosťami zadávateľa. Rozhodnutia a odporúčania riadiaceho výboru by mali vždy predchádzať rozhodnutiam zadávateľa, pokiaľ to platná právna úprava umožňuje.

Z dôvodu zabezpečenia podmienky akcieschopnosti riadiaceho výboru, môže byť právomoc zúčastniť sa a hlasovať na zasadnutí riadiaceho výboru delegovaná na ďalšiu poverenú osobu, ktorá bude zastupovať člena riadiaceho výboru s rovnakým hlasovacím právom. 

	Riadiaci výbor by sa mal skladať najmenej zo:

•	zástupcu určeného zadávateľom, t. j. osoby zodpovednej konať v mene zadávateľa vo vzťahu k PPP projektu (odporúčané obsadenie: štatutár, prípadne jeho zástupca),
•	ďalších zástupcov hlavných zainteresovaných strán menovaných zadávateľom, prípadne tiež zriaďovateľom/zakladateľom (odporúčané obsadenie: vedúci zamestnanec, v ktorého pôsobnosti je príprava PPP projektu a vedúci zamestnanec zodpovedný za ekonomiku); hlasovacie právo v rámci riadiaceho výboru môže byť delegované na zodpovedných zástupcov (poverené osoby) tak, aby bola zabezpečená pravidelná účasť na zasadnutiach riadiaceho výboru,
•	dvoch zástupcov MF SR, ak zadávateľ PPP projektu získava konzultačnú a finančnú podporu zo schémy technickej pomoci pre PPP.

Počet členov riadiaceho výboru by mal byť vždy nepárny, odporúča sa celkovo minimálne 5 a maximálne 9 členov. Ak zadávateľ PPP projektu získava konzultačnú a finančnú podporu zo schémy technickej pomoci pre PPP, odporúča sa, aby počet členov riadiaceho výboru bol minimálne 7 a maximálne 11.

	Kompetencie riadiaceho výboru sú najmä:

•	schvaľovať a menovať projektového manažéra a projektový tím,
•	definovať kľúčové úlohy projektového manažéra a pravidelne overovať plnenie týchto úloh,
•	rozhodnúť o splnení podmienok ukončenia jednotlivých etáp prípravy PPP projektu a PPP projekt postúpiť do ďalšej etapy prípravy (pozri kapitola č. 4 Kontrolný proces),
•	schvaľovať časový harmonogram prípravy celého PPP projektu, ako aj jednotlivých čiastkových etáp,
•	schvaľovať rozpočet na prípravu PPP projektu a jeho zmeny,
•	schvaľovať rozsah PPP projektu a jeho zmeny,
•	schvaľovať opatrenia na odvrátenie rizík pri príprave PPP projektu,
•	vydať odporúčanie na vyhlásenie verejného obstarávania na poradenské služby (k výberu budúceho poradcu) vrátane schválenia obsahu súťažných podkladov, ak zadávateľ PPP projektu nezískava konzultačnú a finančnú podporu zo schémy technickej pomoci pre PPP, za podmienky existencie dostatočného čiastkového rozpočtu na prípravu PPP projektu a navrhnúť členov komisie, 
•	vydať odporúčanie na uzatvorenie zmluvy o poskytovaní poradenských služieb s úspešným uchádzačom (s budúcim poradcom), ak PPP projekt nezískava konzultačnú a finančnú podporu zo schémy technickej pomoci pre PPP
•	akceptovať dodávky v rámci prípravy PPP projektu na návrh projektového manažéra a schvaľovať platby poradcovi,
•	schvaľovať štúdiu realizovateľnosti,
•	vydať odporúčanie na vyhlásenie verejného obstarávania dodávateľa/koncesionára PPP projektu vrátane schválenia obsahu súťažných podkladov a navrhovať členov komisie,
•	vydať odporúčanie na podpísanie zmluvnej dokumentácie k PPP projektu (vrátane zmluvy s budúcim dodávateľom/koncesionárom) za podmienky akceptácie všetkých záväzkov, najmä finančných, vyplývajúcich zo zmluvy,
•	prijímať uznesenia a rozhodnutia záväzné pre prípravu PPP projektu.

Riadiaci výbor volí predsedu radiaceho výboru (ďalej len „predseda“), ktorým je spravidla štatutár zadávateľa a ktorý zvoláva a riadi zasadnutia riadiaceho výboru. Riadiaci výbor musí schváliť svoj Rokovací poriadok. 

Riadiaci výbor je uznášaniaschopný, pokiaľ sú prítomné viac než 2/3 členov.

Riadiaci výbor zasadá najmenej raz za dva mesiace alebo podľa potreby na žiadosť projektového manažéra. Zadávateľ, zriaďovateľ (zakladateľ), projektový manažér a MF SR majú (ak sú zástupcovia MF SR členmi riadiaceho výboru) právo požiadať predsedu o zvolanie mimoriadneho zasadnutia riadiaceho výboru. Predseda riadiaceho výboru je povinný zvolať zasadnutie riadiaceho výboru (najneskôr do 2 týždňov od požiadania).

Kľúčové rozhodnutia riadiaceho výboru musia byť v 1. kole hlasovania odsúhlasené jednomyseľne všetkými prítomnými členmi s hlasovacím právom. Tieto kľúčové rozhodnutia sú:

•	rozhodnutie o odporučení na vyhlásenie verejného obstarávania na poradenské služby (k výberu budúceho poradcu), ak zadávateľ PPP projektu nezískava konzultačnú a finančnú podporu zo schémy technickej pomoci pre PPP, 
•	rozhodnutie o odporučení na uzatvorenie zmluvy o poskytovaní poradenských služieb s úspešným uchádzačom (s budúcim poradcom), ak PPP projekt nezískava konzultačnú a finančnú podporu zo schémy technickej pomoci pre PPP, 
•	rozhodnutie o odporučení na vyhlásenie verejného obstarávania dodávateľa/koncesionára PPP projektu vrátane schválenia obsahu súťažných podkladov,
•	rozhodnutie o odporučení na podpísanie zmluvnej dokumentácie projektu (vrátane zmluvy s budúcim dodávateľom/koncesionárom) za podmienky akceptácie všetkých záväzkov, najmä finančných, vyplývajúcich zo zmluvy.

V prípade, že nedôjde medzi členmi riadiaceho výboru k jednomyseľnému konsenzu, každý člen riadiaceho výboru zdôvodní svoj postoj, ktorý sa zapíše do zápisnice zo zasadnutia. Následne riadiaci výbor k jednotlivým pripomienkam zaujme stanovisko a potom pristúpi k opätovnému hlasovaniu, v ktorom k rozhodnutiu postačuje nadpolovičná väčšina prítomných členov riadiaceho výboru. V prípade rovnosti hlasov rozhoduje hlas predsedu. 

Zástupca MF SR, ktorý nie je členom riadiaceho výboru, ale zúčastňuje sa na riadiacom výbore v úlohe pozorovateľa, má právo požiadať o zapísanie jeho postoja k akejkoľvek záležitosti, ktorá súvisí s prípravou PPP projektu, do zápisnice z rokovania riadiaceho výboru a tento postoj musí byť zapísaný do zápisnice. 

K iným ako kľúčovým rozhodnutiam riadiaceho výboru je nutná nadpolovičná väčšina prítomných členov riadiaceho výboru. V prípade rovnosti hlasov rozhoduje hlas predsedu.

Zápisnice zo zasadnutí riadiaceho výboru pripravuje projektová kancelária, ktorej obsah pošle jednotlivým členom riadiaceho výboru na schválenie - per rollam. 

Na zasadnutiach riadiaceho výboru sa bez hlasovacieho práva zúčastňujú aj projektový manažér a prizvané osoby. 

Riadiaci výbor pravidelne informuje o svojej činnosti verejnosť.

Ďalšie náležitosti a postupy upraví rokovací poriadok riadiaceho výboru.

3.2	Projektový manažér

Projektový manažér je zodpovedný za každodenné riadenie projektu iba riadiacemu výboru. Projektový manažér koordinuje členov projektového tímu.

Z dôvodu vybudovania skúseností s projektovým riadením a  odbornosti pri príprave a realizácii PPP projektov v rámci verejného sektora sa odporúča, aby projektový manažér bol zamestnancom zadávateľa alebo zriaďovateľa. Pokiaľ nie je možné nájsť kompetentnú a dostatočne skúsenú osobu medzi zamestnancami, odporúča sa jej zabezpečenie z externých zdrojov. Projektovým manažérom musí byť fyzická osoba.

Projektový manažér vystupuje a koná ako centrálna kontaktná osoba pre prácu s poradcom. Poradca je právnická osoba (poradenské konzorcium), ktorá vykonáva všetky poradenské činnosti v etape vypracovania štúdie realizovateľnosti a v etape prípravy súťažiteľného projektu, pri výbere dodávateľa/koncesionára a pri uzatvorení zmluvy s dodávateľom/koncesionárom. Je zodpovedný za komunikáciu s poradcom a jeho koordináciu. 

	Projektový manažér vykonáva najmä tieto činnosti:

•	Riadi prípravu PPP projektu – je výkonnou riadiacou autoritou voči zainteresovaným stranám a projektovému tímu. Riadi činnosť projektovej kancelárie a pravidelne predkladá riadiacemu výboru správu o stave PPP projektu. Riadi preberacie a akceptačné konanie v PPP projekte a je kľúčovou osobou zodpovednou za plánovanie.
•	Koná a vystupuje ako hlavná kontaktná a riadiaca osoba PPP projektu – koordinuje prípravu súťažných podkladov pre verejné obstarávanie na poradenské služby v prípade, že zadávateľ PPP projektu nezískava konzultačnú a finančnú podporu zo schémy technickej pomoci. Koná ako kontaktná osoba počas verejného obstarávania.
•	Pripravuje s poradcom časový plán práce pre jednotlivé etapy PPP projektu – základným predpokladom pre efektívne riadenie poradcu je zostavenie a odsúhlasenie vykonateľného časového plánu práce pre jednotlivé etapy projektu, vrátane dodaných dokumentov a ostatných výstupov práce poradcu.
•	Koná a vystupuje ako hlavný kontrolór a riadiaca osoba vo vzťahu k poradcovi – je zodpovedný za komunikáciu oficiálnych vyjadrení verejného sektora k PPP projektu. Projektový manažér riadi činnosť poradcu vrátane ukladania úloh a preberania dokončených výstupov z jemu uložených úloh a monitoruje plnenie časového harmonogramu prác.
•	Komunikuje prípadné zmeny relevantné pre prácu poradcu – rozhodnutia na strane verejného sektora a z nich vyplývajúce dopady na PPP projekt musia byť včas a v plnej miere komunikované s poradcom, vrátane implikácií vyplývajúcich pre jeho prácu.
•	Monitoruje prácu poradcov – je zodpovedný za to, že poradca pracuje podľa podmienok zmluvy, monitoruje celkové náklady na poradenské služby, kontroluje ich výšku vo vzťahu k rozpočtu a vo vzťahu k podmienkam zmluvy.

	Projektový manažér je zodpovedný najmä za:

•	správne riadenie prípravy PPP projektu (v rámci kompetencií určených riadiacim výborom),
•	vyhotovenie a predloženie konečnej verzie všetkých dokumentov súvisiacich s PPP projektom a riadením jeho prípravy riadiacemu výboru,
•	plnenie úloh uložených riadiacim výborom,
•	ukladanie úloh poradcovi a preberanie/akceptovanie jeho výstupov,
•	predkladanie správ o priebehu prípravy PPP projektu riadiacemu výboru,
•	predloženie všetkých informácií o PPP projekte vyžiadaných členom riadiaceho výboru.

3.3	Projektový tím

	Projektový tím je zodpovedný projektovému manažérovi, ktorý ho riadi.

	Členmi projektového tímu spravidla sú:

•	odborníci z radov zamestnancov zadávateľa (zriaďovateľa/zakladateľa),
•	odborníci z inštitúcií zriaďovaných či riadených zadávateľom a
•	poradca (najčastejšie finanční, právni a technickí poradcovia).

Projektové tímy môžu byť zriadené či už na obdobie prípravy celého PPP projektu alebo na plnenie čiastkových úloh vo vymedzených termínoch. Po splnení uložených úloh by mohla byť ich činnosť ukončená. 

Úlohou projektového tímu je garantovať odbornosť v rámci prípravy PPP projektu a stanovenie a dodržanie všetkých kvalitatívnych požiadaviek na výstupy v rámci prípravy PPP projektu.

Veľkosť projektového tímu by mala byť obmedzená na minimálny počet nevyhnutných osôb tak, aby sa zabezpečila dostatočná odbornosť, rozhodovacia schopnosť a dostatočná účinnosť.

3.4	Komunikátor

Na účely komunikácie PPP projektu je kľúčová úloha komunikátora. Kľúčovou úlohou komunikátora je poskytovanie informácií o vývoji PPP projektu verejnosti.

Komunikátorom je zástupca verejného sektora; môže ním byť menovaný napr. člen riadiaceho výboru, projektový manažér alebo iná osoba na strane zadávateľa. Komunikátor poskytne verejnosti všetky požadované informácie súvisiace s realizáciou PPP projektu s výnimkou tých, ktorých utajenie si vyžadujú zvláštne okolnosti vyplývajúce z komunikačnej stratégie.

Komunikátor musí vykonávať alebo dohliadať nad celou škálou činností, ktoré zahŕňajú najmä:

•	vypracovanie komunikačnej stratégie PPP projektu,
•	analýzu a porozumenie faktorom, ktoré ovplyvňujú názory a postoje zamestnancov, verejnosti, médií a potenciálnych účastníkov k PPP projektu,
•	prípravu najrôznejších komunikačných produktov,
•	inštruktáž riadiaceho výboru, projektového manažéra, členov projektového tímu v oblasti komunikácie PPP projektu a v prípade potreby tiež mediálne školenia a tréningy,
•	zber a interpretáciu informácií získaných z rôznych zdrojov a prípravu inštruktážnych poznámok na základe týchto informácií.

3.5	Komisia

Členovia komisie sú menovaní zadávateľom PPP projektu na návrh riadiaceho výboru PPP projektu podľa § 40 zákona o verejnom obstarávaní pre vyhodnotenie ponúk vo verejnom obstarávaní dodávateľa/koncesionára a pre vyhodnotenie ponúk vo verejnom obstarávaní na poradenské služby v prípade, že zadávateľ PPP projektu nezískava konzultačnú a finančnú podporu zo schémy technickej pomoci pre PPP (v prípade, že zadávateľ PPP projektu získava konzultačnú a finančnú podporu zo schémy technickej pomoci pre PPP, poradcu obstará MF SR za účasti zadávateľa).

Komisia musí byť najmenej trojčlenná a jej členovia musia mať odborné vzdelanie alebo odbornú prax zodpovedajúcu predmetu zákazky.
4.	Kontrolný proces pri príprave PPP projektu

	Cieľom kontrolného procesu pri príprave PPP projektu (ďalej len „kontrolný proces“) je pomôcť riadiacemu výboru rozhodovať o miere pripravenosti projektu v jednotlivých etapách procesu jeho prípravy. Kontrolný proces sa bude skladať z viacerých hodnotiacich brán, z ktorých každá bude obsahovať zoznam kritérií, ktoré musia byť splnené, aby daný projekt mohol byť v danej etape považovaný za dobre pripravený. Projekt, ktorý nesplní kritériá špecifikované pre danú bránu, by nemal pokračovať v ďalšej etape prípravy a mal by byť vrátený  na prepracovanie alebo doplnenie tak, aby dané podmienky splnil. 

	Na základe zahraničných skúseností dôsledné dodržovanie kontrolného procesu výrazne zvyšuje efektivitu prípravy projektov a zabraňuje vzniku zbytočných nákladov v prípadoch, keď je projekt vo vysokom štádiu prípravy zastavený alebo vrátený na prepracovanie z dôvodu podcenenia rannej fázy prípravy. 

	Kontrolný proces by mal rámcovo štandardizovať rozhodovanie vo vybraných kľúčových fázach prípravy PPP projektu. Metodický dokument „Kontrolný proces pri príprave PPP projektu“ bude vypracovaný MF SR v roku 2008.